钦定古今图书集成/明伦汇编/氏族典/第245卷 > 张世杰
## 钦定古今图书集成/明伦汇编/氏族典/第245卷 > 张世杰

按《宋史张世杰传》：“世杰，范阳人。吕文德召为小校，累
功至黄州、武定诸军都统制，历知高邮军、安东州。咸
淳四年，命守鄂州，大军破新城，长驱而下，世杰提所
部兵入卫，自和州防御使累加至保康军承宣使，擢
龙神卫四厢都指挥使，进沿江招讨使，改制置副使。
大军至独松关，召文天祥入卫，以世杰为保康军节”
度使、知平江，寻亦召入卫，加检校少保。二年四月，从
二王入福州。五月，奉昰为主，拜签书枢密院事。王世
强导大军攻之，世杰乃奉益王入海，而自将兵攻蒲
寿庚，不下。十月，元帅唆都遣人招益王，又遣经历孙
安甫说世杰，世杰拘安甫军中不遣。招讨刘深攻浅
湾，世杰兵败，移王居井澳。深复来攻井澳，世杰战却
之，因徙𥐻州。至元十四年四月，益王殂、卫王昺立，拜
世杰少傅、枢密副使。世杰以𥐻州不可居，徙王新会
之厓山。八月，封越国公。明年，元帅张弘范等兵至厓
山，世杰结大舶千馀，作水砦，为死守计。已而弘范兵
至，据海口，樵汲道绝，兵茹干粮十馀日，渴甚，下掬海
水饮之，海咸，饮即呕泄，兵大困。二月，癸未，弘范等攻
厓山，世杰败走卫王舟。大军薄中军，世杰乃断维，以
十馀舰夺港去。后世杰复欲奉杨太妃，求赵氏后而
立之。俄飓风坏舟，溺死平章山下。